Gedagte vir die dag: Neem Kersfees verderFoto: pixabay.com Ek hoor toe ’n harde stem sê: “God bly nou by en tussen sy mense; ja, Hy gaan saam met hulle bly. Hulle sal sy mense wees. Hy sal hulle God wees en by hulle wees.” (Openbaring 21:3) Christus se koms het ons lewens vir altyd verander. Die dag toe Hy gebore is, het God tussen ons kom bly … het sy Gees ín ons kom woon. Juis omdat die Gees so onbeskryflik naby aan ons is, kan ons onder sy leiding en vrede leef. Deur die influistering van sy stem kan ons elke dag leiding ontvang, kan ons wéét wat sy wil is en dit in gehoorsaamheid volg. Ons kan die vreugde van die Kripkind as’t ware saam op ons lewensreis neem en heeljaar Kersfees vier. Juis daarom kan – en moet – ons poog om elke dag sterker in ons geloof te groei. Daar is niks wat vir jou eie verlossing gevaarliker, vir God meer onwaardig en vir jou eie geluk meer skadelik is nie, as om tevrede te wees om te bly waar jy is, skryf François Fénelon. Mag jy elke dag in die genade van jou Verlosser groei. Here, help my om in en deur U te groei.